text: Halmlade brændt ned ved Taulov
  17 december 2013 kl. 09.13
  En lade fyldt med halm brændte stadig i de tidlige morgentimer på Kæret nær Taulov. Branden kunne ses vidt omkring.
  Den nedbrændte lade lå på åben mark. En forbipasserende slog alarm via 112 kl. 3,40 og brandvæsnet i Kolding var hurtigt fremme - men ilden var så kraftig, at den ikke kunne slukkes, hvorfor halm og lade fik lov at brænde ud under brandfolkenes kontrol.
  - Det er uvist, hvorfor en halmlade langt nede ad en grusvej pludselig brænder. Ifølge vores oplysninger er der ingen el-installationer i laden, siger vagtchefen ved Sydøstjyllands Politi til TV SYD.
  